**Прилог 3**

**Mетодологијa за утврђивање географског положаја релевантних изложености за обрачун контрацикличног заштитног слоја капитала**

1. **Значење појмова**

 Поједини појмови, у смислу ове методологије, имају следеће значење:

* + 1. *општа кредитна изложеност* је износ дела ризичне активе који је, за изложености из тачке 443. став 3. одредба под 1) ове одлуке, осим за изложености по основу секјуритизације, израчунат у складу с тачком 3. став 2. те одлуке;
		2. *изложеност из књиге трговања* је износ дела ризичне активе који је, за изложености из тачке 443. став 3. одредба под 2) ове одлуке, израчунат у складу с тачком 3. став 2. те одлуке;
		3. *изложеност по основу секјуритизације* је износ дела ризичне активе који је, за изложености из тачке 443. став 3. одредба под 3) ове одлуке, израчунат у складу с тачком 3. став 2. те одлуке;
		4. *локација* је држава у којој физичко, односно правно лице претежно борави, односно има регистровано седиште, а ако место из којег се управља пословањем правног лица није у држави у којој то лице има регистровано седиште, локацијаје држава у којој се налази место управљања правним лицем;
		5. *место прихода* је држава у којој се налази имовина која генерише приход који је примарни извор отплате обавеза у погледу изложености по основу специјализованог кредитирања;
		6. *инострана изложеност* је општа кредитна изложеност код које друга уговорна страна нема локацију у Републици Србији;

*7) изложеност по основу специјализованог кредитирања* је

општа кредитна изложеност која има карактеристике из тачке 74. став 2. ове одлуке.

***2. Географски положај општих кредитних изложености***

 Све опште кредитне изложености које нису обухваћене ст. 2. до 5. овог дела распоређују се према локацији друге уговорне стране банке у вези са општом кредитном изложеношћу, друге уговорне стране банке која је издавалац финансијског инструмента који није распоређен у књигу трговања или друге уговорне стране банке у вези сa изложеношћу позицијама које нису у књизи трговања.

 Опште кредитне изложености по основу изложености распоређених у класу изложености по основу улагања у отворене инвестиционе фондове из тачке 38. став 1. одредба под 15) ове одлуке распоређују се према локацији друге уговорне стране по основу односне изложености. Ако постоји више од једне локације друге уговорне стране по основу односне изложености отвореног инвестиционог фонда, на ту изложеност се може применити и други став дела под 4. Географски положај изложености по основу секјуритизације ове методологије.

 Изложености по основу специјализованог кредитирања распоређују се према месту прихода.

 Опште кредитне изложености по основу изложености распоређених у класу осталих изложености из тачке 38. став 1. одредба под 17) ове одлуке распоређују се као изложености у Републици Србији ако банка не може да утврди ко је друга уговорна страна.

 Следеће опште кредитне изложености могу се распоредити као изложености у Републици Србији:

1. изложености по основу улагања у отворене инвестиционе фондове из тачке 38. став 1. одредба под 15) ове одлуке ако банка на основу доступних информација не може без улагања несразмерног напора да утврди локацију друге уговорне стране или локацију више других уговорних страна по основу односних изложености;
2. иностране изложености чији укупни износ није већи од 2% укупног износа општих кредитних изложености, изложености из књиге трговања и изложености по основу секјуритизације те банке. При обрачуну укупног износа општих кредитних изложености, изложености из књиге трговања и изложености по основу секјуритизације искључују се опште кредитне изложености распоређене у складу с одредбом под 1) овог става и ставом 4. овог дела.

 Банке рачунају износ иностраних изложености из става 5. одредба под 2) овог дела на годишњем нивоу или чешће у случају настанка догађаја који утиче на финансијско и економско стање банке.

***3. Географски положај изложености из књиге трговања***

 Изложености из књиге трговања распоређују се према локацији издаваоца финансијског инструмента који је распоређен у књигу трговања, тј. друге уговорне стране у вези с изложеношћу из књиге трговања.

 За изложености из књиге трговања које подлежу капиталним захтевима у складу са Главом VII, Одељком 6. ове одлуке, утврђује се географски положај множењем ризичне активе која се односи на те изложености са количником следећих вредности:

1. капиталних захтева у складу с приступом предвиђеним Главом VII, Одељком 6. ове одлуке, за потпортфолије подељене према географском положају;
2. збиром капиталних захтева утврђених у одредби под 1) овог става за све географске положаје.

 Банке чији укупни износ изложености из књиге трговања није већи од 2% њихових укупних општих кредитних изложености, изложености из књиге трговања и изложености по основу секјуритизације могу те изложености распоредити у изложености у Републици Србији.

 Банке рачунају укупан износ изложености из става 3. овог дела на годишњем нивоу и чешће у случају догађаја који утиче на финансијско и економско стање банке.

***4. Географски положај изложености по основу секјуритизације***

 Изложеност по основу секјуритизације се распоређује према локацији друге уговорне стране односних изложености.

 Ако постоји више од једне локације друге уговорне стране по основу односне изложености код изложености по основу секјуритизације, та изложеност се може распоредити према локацији друге уговорне стране односне изложености с највећим учешћем у односним изложеностима по основу секјуритизације.

 Изложености по основу секјуритизације за које нису доступне информације о односним изложеностима по основу секјуритизације могу се распоредити у изложености у Републици Србији уколико банка на основу доступних информација не може без улагања несразмерног напора да утврди локацију друге уговорне стране односних изложености.